SOMO MAR 11
Puonj mag Muma Konyowa e Yore Mage?
1. Ang’o momiyo dwarore ni otawa?
Jachwechwa riek moloyowa. Nikech en Wuonwa, oherowa. Ne ok ochweyowa gi nyalo mar tayo yorewa wawegi. (Yeremia 10:23) Omiyo, mana kaka dwarore ni jonyuol ota nyithindgi, e kaka dwarore ni Nyasaye otawa. (Isaiah 48:17, 18) Tach mwayudo kuom puonj mag Muma en mich ma Nyasaye ochiwo.—Som 2 Timotheo 3:16.
Chike koda puonj mag Jehova nyisowa yo maber moloyo mar tiyo gi ngimawa sani kendo nyisowa kaka wanyalo yudo gweth manyaka chieng’ e kinde mabiro. Nikech Nyasaye ema nochweyowa, owinjore waluw kaka otayowa.—Som Zaburi 19:7, 11; Fweny 4:11.
2. Puonj mag Muma gin ang’o?
Puonj mag Muma e mise mag adiera. To komachielo, chike nyalo chiko ni watim gimoro e yo moro sie. (Rapar mar Chik 22:8) Nyaka wati gi nyalowa mag paro mondo wang’e kaka puonj moro tiyo e chal moro sie. (Ngeche 2:10-12) Kuom ranyisi, Muma puonjo ni ngima en mich mowuok kuom Nyasaye. Puonjno nyalo tayowa e tich, e ot, kata e wuoth. Puonjno miyo wakawo okenge mageng’o hinyruok.—Som Tich Joote 17:28.
3. Gin puonj mage ariyo madongo moloyo?
Yesu ne owuoyo kuom puonj ariyo madongo moloyo. Puonj mokwongo nyisowa gimomiyo Nyasaye ne ochweyo dhano—mondo ging’eye, gihere, kendo gitine ka gichung’ motegno. Puonj mokwongoni onego oket e paro sama ng’ato ng’ado wach moro amora. (Ngeche 3:6) Joma luwo puonjni bedo osiepe Nyasaye, yudo mor madier, koda ngima mochwere.—Som Mathayo 22:36-38.
Puonj mar ariyo nyalo tayowa mondo wabed gi kuwe gi jowetewa. (1 Jo Korintho 13:4-7) Luwo puonjni oriwo luwo ranyisi mar Nyasaye e yo motimogo ne jomoko.—Som Mathayo 7:12; 22:39, 40.
4. Puonj mag Muma konyowa e yore mage?
Puonj mag Muma nyiso kaka hera nyalo riwo winjruok me kind joot. (Jo Kolosai 3:12-14) Wach Nyasaye bende miyo joot rit kuom chiwo puonj moro machielo ni kend onego obed winjruok mosiko.—Som Chakruok 2:24.
Luwo puonj mag Muma nyalo ritowa korka weche mag ringruok koda paro ma wan-go e chunywa. Kuom ranyisi, weg tich ohero jotich maluwo puonj mag Muma mag bedo joadier kendo tiyo matek. (Ngeche 10:4, 26; Jo Hibrania 13:18) Wach Nyasaye bende puonjowa ni wabed jogo maromo gi gik ma ochuno e ngima kendo wagen osiep gi Nyasaye moloyo mwandu moro amora.—Som Mathayo 6:24, 25, 33; 1 Timotheo 6:8-10.
Tiyo gi puonj mag Muma nyalo rito ngima mar ringrewa. (Ngeche 14:30; 22:24, 25) Kuom ranyisi, makruok gi chik mar Nyasaye matamo mer ritowa kik wayud tuoche manyalo kelo tho kata aksident. (Ngeche 23:20) Jehova oyienwa tiyo gi kong’o maok wakal tong’. (Zaburi 104:15; 1 Jo Korintho 6:10) Puonj mag Nyasaye konyowa kuom puonjowa ni warit pachwa to ok mana timbewa kende. (Zaburi 119:97-100) Kata kamano, Jokristo madier to ok luw chike Nyasaye mana mondo giyud ber. Gitimo mano mondo gimi Jehova luor.—Som Mathayo 5:14-16.
Puonjri Weche Momedore
Ang’o ma Muma Puonjo Kuom Adier?
Dak e Ngima Mamoro Nyasaye
Dak e ngima ma moro Jehova en gima nyalore. Kuom adier inyalo bedo osiep Nyasaye.
Ang’o ma Muma Puonjo Kuom Adier?
Neno Ngima Kaka Nyasaye Nene
Nyasaye neno nade wach golo ich, medo remo, kod ngima le?
WECHE E WIWA
Kwa Mondo Opuonji Muma Nono ma Onge Chudo
Yud puonjruok Muma ma onge chudo e sa mowinjore kodi kendo e kama ihero.
luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn